CELEX: 32016D0851
Language: hu
Date: 2016-05-26 00:00:00
Title: A Bizottság (EU) 2016/851 végrehajtási határozata (2016. május 26.) Horvátországnak az éves BSE-ellenőrzési programja felülvizsgálatára való felhatalmazása tekintetében a 2009/719/EK határozat mellékletének módosításáról (az értesítés a C(2016) 3097. számú dokumentummal történt) (EGT-vonatkozású szöveg)

28.5.2016   
            
            
               HU
            
            
               Az Európai Unió Hivatalos Lapja
            
            
               L 141/131
            
         A BIZOTTSÁG (EU) 2016/851 VÉGREHAJTÁSI HATÁROZATA
   (2016. május 26.)
   Horvátországnak az éves BSE-ellenőrzési programja felülvizsgálatára való felhatalmazása tekintetében a 2009/719/EK határozat mellékletének módosításáról
   
      
         (az értesítés a C(2016) 3097. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 6. cikkére,
   mivel:
   
               (1)
            
            
               A 999/2001/EK rendelet szabályokat határoz meg az állatokban előforduló fertőző szivacsos agyvelőbántalmak (a továbbiakban: TSE-k) megelőzésére, az ellenük való védekezésre és a felszámolásukra vonatkozóan. Valamennyi tagállamot évente ismétlődő TSE-ellenőrző program végzésére kötelezi aktív és passzív ellenőrzés alapján a rendelet III. mellékletével összhangban. Emellett a 999/2001/EK rendelet 6. cikkének (1b) bekezdése úgy rendelkezik, hogy az éves ellenőrzési programok felülvizsgálhatók azon tagállamok esetében, amelyek bizonyítani tudják az ország járványügyi helyzetének javulását a rendelet III. mellékletének A. fejezete I. részének 7. pontjában foglalt feltételek szerint.
            
         
               (2)
            
            
               A 2009/719/EK bizottsági határozat (2) felhatalmazza a mellékletében felsorolt tagállamokat a szarvasmarhafélék szivacsos agyvelőbántalmára (BSE) vonatkozó éves ellenőrzési programjuk felülvizsgálatára a 999/2001/EK rendelet 6. cikkének (1b) bekezdésével összhangban. Az említett melléklet 25 tagállamot sorol fel, vagyis Bulgária, Horvátország és Románia kivételével valamennyi tagállamot tartalmazza.
            
         
               (3)
            
            
               2015. január 22-én Horvátország az éves BSE-ellenőrző programja felülvizsgálatára irányuló kérelmet nyújtott be a Bizottsághoz.
            
         
               (4)
            
            
               2016. február 8-án az Európai Élelmiszerbiztonsági Hatóság (EFSA) tudományos jelentést tett közzé Horvátország éves BSE-ellenőrző programja felülvizsgálatának étékeléséről (3) (a továbbiakban: az EFSA-jelentés). Az EFSA-jelentés szerint amennyiben a 2009/719/EK határozat mellékletében jelenleg felsorolt 25 tagállamból álló járványügyi egység Horvátországgal bővül, és e 25 tagállam tekintetében megvalósul a 2009/719/EK határozattal jelenleg engedélyezett ellenőrzési program, a 25 tagállamból és Horvátországból álló járványügyi egységben a BSE kimutatása legalább 1 a 3 789 838-ból előfordulási határértékkel 95 %-os megbízhatósággal megoldható a felnőtt szarvasmarha-állományban. Ez a határérték érzékenyebb, mint az A. típusú ellenőrzés kapcsán a 999/2001/EK rendelet II. mellékletének D. fejezetének 1.a) pontjában előírt minimális előfordulási határérték, ami az érintett országban vagy régióban 1 a 100 000-ből a felnőtt szarvasmarhafélék tekintetében, 95 %-os megbízhatósági arány mellett.
            
         
               (5)
            
            
               2010. június 14. és 23. között, illetve 2012. november 26. és december 6. között a Bizottság ellenőrzéseket végzett Horvátországban a BSE-re vonatkozó intézkedések értékelése érdekében (a továbbiakban: a bizottsági ellenőrzések). A bizottsági ellenőrzések a szarvasmarhafélék azonosítási és nyomonkövetési rendszerére, valamint a takarmányozási tilalom alkalmazására terjedtek ki. A bizottsági ellenőrzések eredményét is felhasználták annak értékelése során, hogy Horvátország kérelme megfelel-e a 999/2001/EK rendelet III. mellékletének A. fejezete I. része 7.1. b) és c) pontjaiban foglalt feltételeknek.
            
         
               (6)
            
            
               Az éves BSE-ellenőrző program felülvizsgálatára irányuló horvát kérelemben foglalt információk, az EFSA-jelentés adatai és a bizottsági ellenőrzések során szerzett információk alapján Horvátország kérelme kedvező elbírálásban részesült. Ezért helyénvaló felhatalmazni Horvátországot éves BSE-ellenőrző programja felülvizsgálatára ugyanazon feltételek mellett, mint amelyek a 2009/719/EK határozat mellékletében jelenleg szereplő 25 tagállam esetében alkalmazandók.
            
         
               (7)
            
            
               A 2009/719/EK határozat mellékletét ennek megfelelően módosítani szükséges.
            
         
               (8)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A 2009/719/EK határozat melléklete a „— Franciaország” bejegyzés után és az „— Olaszország” bejegyzés előtt a „— Horvátország” bejegyzéssel egészül ki.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2016. május 26-án.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 147., 2001.5.31., 1. o.
   
   
      (2)  A Bizottság 2009. szeptember 28-i 2009/719/EK határozata egyes tagállamok éves BSE-ellenőrzési programjaik felülvizsgálatára történő felhatalmazásáról (HL L 256., 2009.9.29., 35. o.).
   
      (3)  EFSA Journal 2016;14(2):4399.